text: [{"text_idx": "#000011", "text": "Gambar urang mambujuri atawa mangaruk sungai (ilustrasi: )"}, {"text_idx": "#000014", "text": "\u201cSabujurannya, katalu batang ngintu panting banar dibujuri wan dibarasihi, sabab kagunaannya bakaliwar panting atawa ujar urang wayahini manyambatnya, sangat vital, ujah,\u201d ujar sidin mamadahakan di Banjarmasin, wayah arian Sanayan sumalam."}, {"text_idx": "#000015", "text": "Manurut sidin, katalu batang tu ti bakaliwar panting gasan kalancuran banyu batang-batang banyu halus ka batang banyu ganal nang kita manyambatnya batang Martapura."}, {"text_idx": "#000016", "text": "\u201cNang kaya batang Pamurus, tu panahan nang di Beruntung Jaya wan saputaran Perona di Banjarmasin Selatan nang turunnya banyu ka batang Guring, hujung-hujungnya kaina turun pulang ka batang Kalayan wan Pakapuran,\u201d ujar sidin."}, {"text_idx": "#000017", "text": "Makanya katiga batang ngitu bakaliwar panting dibujuri sakira landas banyunya nurmal, sababnya katalunya tu basampukan haja."}, {"text_idx": "#000018", "text": "Lamunnya hudah barasih wan landas banyu normal, ujar sidin, kawa manariki banyu matan batang nang lain sakira kada kajadian ba\u2019ah \u201ctangkujuh\u201d."}, {"text_idx": "#000019", "text": "\u201cKita ni handak banar mambujuri katiga batang tu tadi anggaran barasih wan landas banyunya nurmal. Masalahnya tu sabuting haja, sanak ai, parumahan bilang rapat banar urang batajak dipinggiran batang banyu ngintu,\u201d ujar sidin pulang."}, {"text_idx": "#000020", "text": "Lalu ujar sidin bakisah, 2019 nang lalu suah digawi manurmalakan batang Guring, matan ngalih banar pangarukannya napa pang kababanyakan nang batajak parumahan."}, {"text_idx": "#000021", "text": "\u201cTapaksa kita ugah. Tapi pang, banyak buhan warga nang kada katuju. Ada jua kita gawi, tapi kaya itu ti pang, bahanu ada haja nang pina ma\u2019ancam-ancam,\u201d ujar sidin mangisahakan."}, {"text_idx": "#000022", "text": "Pukuknya ujar sidin, pacangan lapah tu pang pamarintah kuta, musti bajuang bujur-bujur gasan mambujuri atawa manurmalakan batang-batang banyu nang talu huaran tu."}, {"text_idx": "#000023", "text": "\u201cApalagi batang Kalayan wan batang Pakapuran, banyak bangunan nang musti dibibasakan. Lamunnya dipaksa\u2019akan dikaruk kada dibibasakan, nang ditakutanakan tu kaina banyak rumah nang rumbih, labar am kapiasatan,\u201d ujar sidin."}, {"text_idx": "#000024", "text": "Tapi biar nang kaya apa haja, pamarintah kuta malalui Dinas PUPR tatap bausaha mambujuri atawa manurmalakan batang-batang banyu, nang kaya batang banyu di A Yani, batang banyu di Veteran wan batang banyu di Zafri ZamZam."}, {"text_idx": "#000025", "text": "Tahun nangini haja pamarintah kuta maangarakan duit Rp8,7 Miliar gasan mangaruk wan manurmalakan batang banyu, tamasuk batang banyu nang talu huaran tu tadi. (zda/RA)"}, {"text_idx": "#000027", "text": "Alamat email Anda tidak akan dipublikasikan. Ruas yang wajib ditandai *"}, {"text_idx": "#000028", "text": "Simpan nama, email, dan situs web saya pada peramban ini untuk komentar saya berikutnya."}]